**Ah, pinteni... pinteni...**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

„Domnișoara îmi permite!..”

Eu vorbeam înalt și rar...

Eh, de ce n-aveam eu pinteni

Să îi bat ca un husar!

„Să privim doar înainte

Înspre zare amândoi!”

Eh, de ce n-aveam eu pinteni

Să îi sun ca un cowboy.

„Printre anii mulți și sprinteni

Găsiți sprijin viața mea!”

Eh, de ce n-aveam eu pinteni

Și doar inima-mi bătea!

Îmi aduc acum aminte

Cât eram de supărat:

Eh, n-aveam romantici pinteni

Ca să semăn a bărbat!

Tu mă râzi că prea cuminte

Eram eu pentru povești,

Da, atunci nu aveam pinteni,

Însă azi soție-mi ești!

Și îmi spui că simțăminte

Fala mea n-ar fi aprins,

Dacă mă vedeai cu pinteni

Pur și simplu ai fi râs!

Mă pierdeam printre cuvinte

Îndeobște bioxid

Și fiindcă n-aveam pinteni

Arătam foarte timid.

Iată, na - deznodăminte!

N-o să înțeleg femei:

Eu visam așa la pinteni,

Iară ea - în ochii mei!!!

Victor Bragagiu